"ยูโอบี" สอบขบวนการโกงหน่วยลงทุน
ยูโอบีย้ำไม่ปฏิเสธความรับผิดชอบกรณีถูกลูกค้าร้องเรียนถูกโกง แต่ขอตรวจสอบเชิงลึกหลังพบอาจทำเป็นขบวนการ
9 มิ.ย. 2559

ยูโอบีย้ำไม่ปฏิเสธความรับผิดชอบกรณีถูกลูกค้าร้องเรียนถูกโกง แต่ขอตรวจสอบเชิงลึกหลังพบอาจทำเป็นขบวนการ
นายยุทธชัย เตยะราชกุล รองกรรมการผู้จัดการใหญ่ บุคคลธนกิจ ธนาคารยูโอบี (ไทย) เปิดเผยว่า ธนาคารกำลังตรวจสอบกรณีพนักงานทุจริตเงินซื้อกองทุนในเชิงลึก ทั้งข้อมูลรายงานทางการเงินที่เกี่ยวข้องทั้งหมดและพฤติการณ์ หลังจากพบความเป็นไปได้ที่การฉ้อโกงนี้จะทำเป็นขบวนการ
ทั้งนี้ ผู้เสียหายที่เข้าร้องเรียนกับศูนย์คุ้มครองผู้ใช้บริการทางการเงิน (ศคง.) มี 8 คน มูลค่าความเสียหายทึ่ลูกค้าอ้างคือราว 40 ล้านบาท แบ่งออกเป็น 2 กลุ่ม แต่บางรายมีความเสียหายทับซ้อนกัน คือ กลุ่มที่ร้องเรียนว่าเงินในบัญชีถูกอายัด และกลุ่มที่ระบุว่า ซื้อกองทุนจากยูโอบีแต่ไม่ได้หน่วยลงทุน
สำหรับสาเหตุที่อายัดเงินในบัญชี เพราะตรวจสอบพบว่า มีเงินโอนเข้าบัญชีอย่างไม่ถูกต้อง จึงขอให้เจ้าของบัญชีชี้แจงที่มาของเงินดังกล่าว ส่วนลูกค้าที่ซื้อกองทุนรวมแล้วแต่ไม่ได้รับนั้น เนื่องจากธนาคารตรวจสอบไม่พบธุรกรรมเกิดขึ้นในระบบ ซึ่งต้องตรวจสอบข้อเท็จจริง เพราะผู้เสียหายไม่มีเอกสารที่ถูกต้องมายืนยัน คือ เอกสารใบเสร็จที่พิมพ์จากเครื่องคอมพิวเตอร์ ปั๊มตรายางของธนาคาร และมีลายเซ็นพนักงานกำกับ  
"เราข้อตรวจสอบให้ชัดเจนและละเอียดเพื่อพิสูจน์ให้ได้ว่า มีการทำธุรกรรมซื้อกองทุนที่สาขาธนาคาร เพราะการซื้อกองทุนมี 2 ช่องทางเท่านั้น คือ ที่สาขา หรือซื้อผ่านออนไลน์ ซึ่งผู้เสียหายบอกว่าซื้อที่สาขา ก็ต้องตรวจสอบกล้องวงจรปิดด้วย" นายยุทธชัยกล่าว
สำหรับกรณีดังกล่าว ยอมรับว่า มีพนักงานสาขาทุจริตจริง ซึ่งขณะนี้ได้แจ้งความดำเนินคดีอาญาแล้ว ส่วนผู้เสียหายนั้นต้องพิสูจน์รายต่อรายว่ามีความเสียหายจริงหรือไม่ เพราะเรื่องนี้มีทั้งผู้กระทำผิด ผู้เสียหายที่บริสุทธิ์ถูกโอนเงินออกจากบัญชี และผู้ได้อานิสงส์ ซึ่งบางคนเป็นคนเดียวกับที่อ้างว่าได้รับความเสียหาย
ทั้งนี้ ธนาคารได้ชี้แจงกับ ธปท. แล้ว ซึ่ง ธปท. ได้กำชับให้ธนาคารดูแลลูกค้าทุกรายให้ได้รับความยุติธรรม โดยธนาคารจะเพิ่มความรัดกุมมาตรการดูแลความเสี่ยงการทำธุรกรรมสาขา โดยในกรณีนี้ธนาคารจะติดประกาศให้ข้อมูลแก่ลูกค้ารับทราบถึงการซื้อกองทุนที่ถูกต้อง ซื้อได้ช่องทางใด และลูกค้าต้องตรวจสอบอะไรบ้าง ส่วนเหตุการณ์ที่เกิดขึ้นกระทบกับภาพลักษณ์ของธนาคารบ้างและมีการสอบถามจากลูกค้า แต่ไม่ก่อให้เกิดการเทขายกองทุนหรือกระทบความเชื่อมั่นลูกค้าเป็นวงกว้างแต่อย่างใด